Talven tullessa

Viime päivinä olemme kuulleet Ukrainan väestöä uhkaavasta kylmästä talvesta sodan keskellä. Mieleeni on noussut tätieni muistelot toisen maailmansodan ajoilta. He kuuluivat siihen 400.000 evakon joukkoon, jotka joutuivat pakkaamaan nopeasti vähäiset tavaransa, kokoamaan lehmät mukaansa ja jättämään kotinsa joulukuun alussa 1939 talvisodan syttyessä. Evakkomatka oli pitkä, ensin kävellen, sitten junalla vieraisiin oloihin. Siellä monet perheet ottivat vastaan väsyneet evakkolapset ja vanhukset. Mutta toisenlaistakin vastaanottoa kohdattiin. Vähitellen löytyi väliaikainen asunto, milloin saunasta, milloin tuvasta. Siinä tarvittiin joustavuutta ja kestävyyttä. "Ilo pintaan, vaikk sydän märkänis" -lauseen kuulin usein heidän suustaan. Surut kannettiin hiljaa, niitä ei näytetty ulkopuolisille.

Talvisodan syttyessä tädit olivat 14-22 vuotiaita.. Suomeen tulleissa ukrainalaisissa on paljon samaan ikäluokkaan kuuluvia nuoria. Toivon, että he löytäisivät uuden polun elämälleen Suomessa. Kodin, koulutusta, työtä. Ennen kaikkea toivon, että he oppisivat luottamaan Jumalaan näinä vaikeina aikoina. Että me suomalaiset osaisimme kohdata heidät rakkaudellisesti, auttaen. Ja ennen kaikkea johdattaen heitä tuntemaan Jumalan, joka rakastaa jokaista ihmistä.

 Alli Brummer